"กรณ์"ยืนยันไม่ขยายเวลาเบิกจ่ายไทยเข้มแข็ง
รมว.คลัง ย้ำไม่ขยายเวลาเบิกจ่ายงบไทยเข้มแข็ง ย้ำควรดำเนินตามกรอบของกฎหมายตามพ.ร.ก.กู้เงิน
8 มี.ค. 2553

รมว.คลัง ย้ำไม่ขยายเวลาเบิกจ่ายงบไทยเข้มแข็ง ย้ำควรดำเนินตามกรอบของกฎหมายตามพ.ร.ก.กู้เงิน
นายกรณ์ จาติกวณิช รมว.คลัง กล่าวว่า รัฐบาลไม่จำเป็นต้องขยายเวลาการใช้เงินไทยเข้มแข็งออกไปอีก 1 ปีตามข้อเสนอของนายกอร์ปศักดิ์ สภาวสุ เลขาธิการนายกรัฐมนตรี เพราะต้องดำเนินการตามกรอบกฏหมาย ซึ่งในส่วนของการเบิกจ่ายตามพระราชกำหนด (พ.ร.ก.) ให้อำนาจกระทรวงการคลังกู้ยืมเงินเพื่อฟื้นฟูเศรษฐกิจวงเงิน 4 แสนล้านบาท ต้องเบิกจ่ายภายในปี 2553 ขณะนี้โครงการส่วนใหญ่ได้ทำสัญญากับผู้รับเหมาเกือบครบแล้ว ทำให้ยอดการเบิกจ่ายสูงถึงเกือบ 1 แสนล้านบาทแล้ว 
สำหรับปี 2553 การเบิกจ่ายงบไทยเข้มแข็งจะทำได้ตามเป้าหมายที่วางไว้ที่ประมาณ 2 แสนล้านบาท ส่วนที่เหลือนั้นจะทยอยเบิกจ่ายปี 2554-2555 ซึ่งกระทรวงที่การเบิกจ่ายล่าช้านั้นส่วนใหญ่เป็นโครงการของกระทรวงสาธารณะสุข กระทรวงศึกษาธิการที่ติดปัญหาร้องเรียนเรื่องการทุจริต รวมทั้งโครงการบางส่วนของกระทรวงคมนาคม ซึ่งขณะนี้รัฐบาลได้หาทางแก้ไขปัญหาเพื่อให้การเบิกจ่ายเกิดขึ้นโดยเร็วที่สุด
ขณะที่ พระราชบัญญัติ (พ.ร.บ.) ให้อำนาจกระทรวงการคลังกู้เงินเพื่อฟื้นฟูเศรษฐกิจ 4 แสนล้านบาท ซึ่งอยู่ในขั้นตอนการพิจารณาของคณะกรรมาธิการร่วม 2 สภา นั้นกฏหมายกำหนดให้ทำสัญญาก่อสร้างโครงการภายในวันที่ 31 ธันวาคม พ.ศ.2554
ก่อนหน้านี้ นายกอร์ปศักดิ์ ออกมาเปิดเผยว่า แผนการลงทุนในโครงการโทยเข้มแข็ง 2555 วงเงิน 1.4 ล้านล้านบาท ควรเลื่อนออกไปอีก 1 ปี จากเดิมที่คาดว่าจะลงทุนในช่วง 3 ปี คือ 2553-2555 เนื่องจากการดำเนินโครงการที่ไม่ลงตัวความไม่พร้อมของส่วนราชการในการเบิกจ่ายเงิน จึงทำให้โครงการควรเลื่อนออกไปจนถึงปี 2556